Rådets konklusioner

af 26. juni 1997

Meddelelse fra Kommissionen om Fællesskabets handelspolitik over for tredjelande i spørgsmål om standarder og overensstemmelsesvurdering

(2001/C 8/01)

1. Rådet bekræfter på ny, at det er vigtigt at mindske nogle af de tekniske hindringer på verdensmarkederne og forhindre, at der dukker nye op, for at lette Fællesskabets handel og markedsadgang for produkter, hvorved eksporten fremmes, og der kan skabes arbejdspladser.

2. Med henblik herpå finder Rådet det vigtigt, at der gennemføres en generel, sammenhængende og operationel strategi over for tredjelandene. En sådan strategi skal omfatte regelmæssig vurdering af sektorielle og geografiske prioriteter under hensyntagen til handelsmæssige interesser samt evaluering af resultaterne. Strategien over for tredjelandene bør imidlertid ikke gennemføres på bekostning af legitime ønsker om bedre beskyttelse af sundhed, sikkerhed og miljø eller anfægte det indre markeds forskriftsordning. Endvidere bør der tages hensyn til Fællesskabets forpligtelser inden for rammerne af det multilaterale handelssystem.

3. Fællesskabet har mange forskellige instrumenter og politikker til sin rådighed: WTO-aftalen om tekniske handelshindringer, harmoniseringen af standarder og tekniske forskrifter, aftaler om gensidig anerkendelse af overensstemmelsesvurdering (MRA), faglig bistand og aktioner inden for forskriftssamarbejdet. Målet bør være at fastlægge, hvilke instrumenter og politikker der er mest hensigtsmæssige, og sikre en samordnet anvendelse heraf.

4. Med denne prioritet in mente hilser Rådet med tilfredshed Kommissionens meddelelse om Fællesskabets handelspolitik over for tredjelande i spørgsmålet om standarder og overensstemmelsesvurderingspolitik og -strategi på dette område. Det tilslutter sig fuldt ud, at Fællesskabets mål bør omfatte:

- konsolidering inden for den multilaterale ramme af alle medlemsstaters fuldstændige gennemførelse af WTO-aftalen om tekniske handelshindringer og, inden for den bilaterale ramme, af tilsvarende aftaler eller andre foranstaltninger med henblik på at mindske hindringerne

- fremme af international harmonisering af standarder, forskrifter og overensstemmelsesvurderingsprocedurer

- forhandlinger om indgåelse af aftaler om overensstemmelsesvurdering for at nedbringe udgifterne til afprøvning og certificering på andre markeder

- bedre samordning og sammenhæng mellem Fællesskabets og medlemsstaternes programmer for faglig bistand for at sikre, at partnernes forskriftsordninger er gennemsigtige og dermed i højere grad opfylder eksterne handelspolitiske målsætninger

- etablering af et samarbejde med henblik på at harmonisere forskrifter og standarder med andre handelspartnere.

5. Rådet kan tilslutte sig de generelle principper i anbefalingerne i meddelelsens afsnit V og vil gerne understrege følgende aspekter, som efter dets opfattelse bør træde i forgrunden i Fællesskabets strategi.

A. HVAD ANGÅR SPØRGSMÅL OM STANDARDER OG OVERENSSTEMMELSESVURDERING

- Rådet hilser med tilfredshed den rapport fra Udvalget vedrørende Tekniske Handelshindringer, som blev vedtaget på WTO-ministermødet i december i Singapore. Det understreger desuden betydningen af den undersøgelse af anvendelsen og gennemførelsen af den nye aftale om tekniske handelshindringer, som skal finde sted efter tre år i 1997, og erindrer om de forslag, Fællesskabet for nylig har forelagt det relevante WTO-udvalg.

Rådet erkender i den forbindelse, at følgende foranstaltninger er af betydning for afskaffelsen af tekniske handelshindringer: en mere udbredt anvendelse af internationale standarder og forskrifter; en nøje defineret forbindelse mellem WTO og internationale standardiseringsorganer; tilskyndelse af handelspartnerne til at vedtage standarder og forskrifter efter en model, der er baseret på eller er forenelig med international og europæisk praksis, herunder at udstede bindende forskrifter med generelle krav på linje med Fællesskabets direktiver, der er vedtaget efter "den nye metode"; fremme af arrangementer, hvorved regionale og nationale standardiseringsorganer bliver enige om et samarbejde, der skal sikre, at resultaterne er forenelige med de internationale standardiseringsorganer, og at man undgår unødvendigt dobbeltarbejde.

- Rådet opfordrer Kommissionen til, når den skal tage stilling til, om og under hvilke omstændigheder Fællesskabet skal inddrages tættere i arbejdet i internationale organer, som udarbejder regler/standarder, at undersøge de praktiske følger af en sådan inddragelse under hensyntagen til spørgsmålet om kompetencedeling mellem nationale og europæiske organer.

- Rådet finder det vigtigt, at Fællesskabet opstiller flere geografiske og sektorspecifikke prioriteter. Det henstiller til Kommissionen, at den tilvejebringer de elementer, der er nødvendige for at identificere sådanne prioriteter, og at den med jævne mellemrum tager disse prioriteter samt midlerne til at opfylde dem op til fornyet vurdering.

B. HVAD ANGÅR AFTALER OM OVERENSSTEMMELSESVURDERING

- Rådet understreger, at harmoniseringsinitiativer og aftaler om gensidig anerkendelse bør fortsættes ud fra saglige hensyn. I kraft af den vægt, industrien lægger på større international harmonisering af standarder og forskrifter, bør Fællesskabet imidlertid sikre, at aftaler om gensidig anerkendelse støtter dette mål, når det er muligt.

- Rådet noterer sig, at forhandlingerne om gensidig anerkendelse af aftaler om overensstemmelsesvurdering, herunder europæiske aftaler med landene i Central- og Østeuropa (CØEL) om overensstemmelsesvurdering, vil blive ført i henhold til de særlige forhandlingsdirektiver, der er vedtaget af Rådet.

Rådet finder navnlig i de tilfælde, hvor der forhandles europæiske aftaler om overensstemmelsesvurdering, at der bør sikres en gradvis tilpasning til gældende fællesskabsret efter en vedtaget tidsplan.

Rådet opfordrer desuden Kommissionen til at forelægge en vurdering af de potentielle følgevirkninger for handelen, hver gang der indledes nye forhandlinger. Denne vurdering skal lægges til grund for udvælgelsen af de sektorer, som de pågældende aftaler om overensstemmelsesvurdering i første omgang skal omfatte. Rådet forventer også en rettidig evaluering af, hvor afbalancerede aftalerne er - både på det handelsmæssige plan og hvad angår markedsadgang.

C. HVAD ANGÅR FAGLIGE BISTANDSPROGRAMMER VEDRØRENDE STANDARDISERING OG CERTIFICERING

- Rådet understreger, at formålet med de faglige bistandsprogrammer bør være at fremme international harmonisering af standarder og forskrifter, at lette gensidig anerkendelse, når det er muligt, for derigennem at sikre fri handel, samtidig med at der skabes sikkerhed for et højt sundheds-, sikkerheds- og miljøbeskyttelsesniveau, samt at styrke andre former for forskriftssamarbejde.

- Rådet betoner, at EU- eller nationale organisationer og medlemsstaternes forskriftsmyndigheder i meget højere grad bør involveres i udarbejdelsen af faglige bistandsprogrammer. For at undgå dobbeltarbejde skal såvel de bilaterale programmer som fællesskabsprogrammerne være mere gennemsigtige, og der skal sikres større sammenhæng mellem disse programmer. Endvidere støtter Rådet anbefalingen om, at der i fællesskabsprogrammerne skal være fastlagt bestemmelser om uafhængig evaluering.

D. HVAD ANGÅR FORSKRIFTSSAMARBEJDE

- Rådet bekræfter på ny, at der med forbehold af internationale forpligtelser skal tages bilaterale initiativer til samarbejde om standardisering og certificering. Sådanne initiativer skal især tage sigte på større gennemsigtighed og bane vej for gensidig forståelse mellem parterne. Dette skulle også lette det arbejde, der udføres som led i den internationale harmonisering. Under alle omstændigheder vil Rådet skulle inddrages på passende vis og holdes løbende underrettet om forløbet og resultaterne af de foranstaltninger, der træffes, herunder fastlæggelsen af sektorspecifikke og geografiske prioriteter.

- Rådet er også af den opfattelse, at koordineringen bør styrkes, og at der bør indledes en løbende dialog med de berørte tredjelande for at nå til større forståelse af de forskriftsmæssige problemer og hindringer på de vigtigste markeder og for at følge og påvirke de forskriftsmæssige ændringer, der sker.

E. HVAD ANGÅR UDVIDELSEN AF MANDATET TIL DEN TEKNISKE GRUPPE UNDER ARTIKEL 113-UDVALGET

Rådet pålægger artikel 113-udvalget at træffe alle nødvendige foranstaltninger med henblik på at sikre, at Fællesskabets handelspolitik over for tredjelande i spørgsmålet om standarder og overensstemmelsesvurdering gennemføres på grundlag af en generel, sammenhængende og operationel strategi.

Gennemførelsen af sådanne foranstaltninger indebærer, at mandatet for Den Tekniske Gruppe under Artikel 113-udvalget udvides i det omfang, det er nødvendigt for at sikre sammenhængen i denne politik.